b'\n_START_ARTICLE_\nJu\xc5\xbena Kalifornija\n_START_PARAGRAPH_\nJu\xc5\xbena Kalifornija (angle\xc5\xa1ko Southern California, okraj\xc5\xa1ano So Cal ali SoCal) je regija na jugu ameri\xc5\xa1ke zvezne dr\xc5\xbeave Kalifornije. Uradne razmejitve ni, najve\xc4\x8dkrat pa se izraz nana\xc5\xa1a na ozemlje ju\xc5\xbeno od gorovja Tehachapi, ki le\xc5\xbei 113\xc2\xa0km severno od Los Angelesa. Ju\xc5\xbena meja je dr\xc5\xbeavna meja z Mehiko, na vzhodu meji na Arizono in Nevado, na zahodu pa se razprostira Tihi ocean._NEWLINE_S 23 milijoni prebivalcev je Ju\xc5\xbena Kalifornija drugo najgosteje poseljeno obmo\xc4\x8dje ZDA, tik za somestjem BosWash na vzhodni obali. Ve\xc4\x8dina prebivalstva \xc5\xbeivi ob obali, v notranjosti pa je suha in redko poseljena regija imenovana Inland Empire. Administrativno se deli na sedem okro\xc5\xbeij: Los Angeles, Orange, San Diego, San Bernardino, Riverside, Ventura in Imperial.'